Source: https://www.bihon.ro/csm-oradea/csm-csu-oradea-il-mai-asteapta-inca-pe-kris-richard-2323873/
Timestamp: 2020-08-15 20:53:44+00:00

Document:
CSM CSU Oradea îl mai așteaptă încă pe Kris Richard - BIHON
CSM CSU Oradea îl mai așteaptă încă pe Kris Richard
la 8 iulie 2020 11:48
Kris Richard a fost unul dintre cei mai buni jucători orădeni din ultimele trei sezoane FOTO: ROBBY BOROȘ
8 iulie 2020 11:48 Reactualizat la: 15 august 2020 11:53
Internaționalul român vrea să plece într-un campionat mai puternic, dar ar putea continua cu echipa „leilor roșii”.
Scris de Gavril Nuțiu - Internaționalul român vrea să plece într-un campionat mai puternic, dar ar putea continua cu echipa „leilor roșii”.
După toată probabilitățile, tripla campioană CSM CSU Oradea va beneficia în viitoarea ediție de un buget mai redus față de sezonul anterior. Chiar și în aceste condiții, echipa „leilor roșii” a reușit să păstreze în lot marea majoritate a jucătorilor din campionatul precedent.
Doar Kris Richard, Sean Barnette și Pavle Reljic lipsesc din noua echipă a orădenilor. Kris Richard, internaționalul americano-român care a contribuit copios la câștigarea titlurilor naționale din anii 2018 și 2019, și-a exprimat dorința de a juca într-un campionat mai puternic. Cu toate acestea, conducerea „leilor roșii” nu exclude posibilitatea ca acesta să rămână, până la urmă, la Oradea. „Kris și-a făcut datoria față de echipa noastră și nu putem să ne opunem dorinței sale de face un pas înainte, de a pleca la o echipă mai bună, într-un campionat din Occident. Bineînțeles că noi am dori să-l păstrăm și am încercat să negociem cu el. Rămâne de văzut cum vor evolua lucrurile. I-am făcut o ofertă și așteptăm un răspuns. Ne-a promis că dacă nu va avea o ofertă convenabilă, va continua cu echipa noastră”, ne-a declarat președintele CSM Oradea, Șerban Sere.
Oficialul orădean afirmă că în cazul în care Kris Richard va semna cu o altă formație, echipa noastră va transfera un alt jucător de același profil, capabil să joace pe pozițiile 1-2-3. „Dacă Kris nu va continua la noi, vom aduce un alt jucător de valoare, de profil asemănător. Avem mai multe variante, sperăm să rezolvăm cât de curând această problemă”, a spus Șerban Sere.
Conducătorul clubului orădean dă asigurări că echipa va fi, în continuare, capabilă să se bată pentru trofee. „Sunt foarte mulțumit de lotul pe care îl vom avea în sezonul viitor. În pofida unor probleme de buget, ne vom baza, în linii mari, pe aceiași jucători, fapt care va constitui un atu pentru noi. Vom avea continuitate și acest lucru ne va avantaja, fără îndoială. Așa cum am făcut de fiecare dată în ultimii ani, ne vom bate și de data aceasta pentru trofee”, a conchis Șerban Sere.
Până la ora actuală, CSM CSU Oradea și-a asigurat serviciile următorilor jucători: Bobe Nicolescu, Cătălin Baciu, Tudor Fometescu, Eduard Petrescu, Vlad Marinău, Enzo Vescan, Nikola Markovic, Aaron Broussard, Giordan Watson, Arturas Valeika, Dragan Zekovic și Aaron Broussard.
U BT are un lot redutabil
Marea noastră rivală din ultimele ediții, U BT Cluj-Napoca, pare să fie singura echipă fără probleme de ordin financiar din ediția următoare. După toate aparențele, echipa clujeană va avea cel mai mare buget din viitoarea ediție a Ligii Naționale. U BT și-a păstrat același staff tehnic și a transferat câțiva baschetbaliști foarte bine cotați pe plan internațional. Are în lot nu mai puțin de șapte jucători străini, dintre care patru au fost legitimați recent. Dar iată lotul clujenilor: Karel Guzman (Cuba), Gregory Vargas (Venezuela), Andrija Stipanovic (Bosnia Herțegovina), Justin Edwards (SUA) – nou veniți; Patrick Richard (SUA) , Donatas Tarolis (Lituania), Karlo Zganec (Croația), Nándor Kuti, Ștefan Grasu, David Vida (România) – jucători rămași din sezonul trecut.
Celelalte echipe din Liga Națională nu și-au anunțat încă loturile. Unul dintre cele mai spectaculoase transferuri în campionatul românesc este cel al fostului internațional Vlad Moldoveanu, care a semnat cu CSO Voluntari, venind de la Ifaistos Limnou (Grecia). Echipa ilfoveană, care i-a mai înrolat pe Sasha Ocokolic (antrenor) și Ionuț Georgescu (manager tehnic), intenționează să devină o formație de top, care să aibă un cuvât de spus în noua ediție.
Ubt acum a primit o căruță de bani de la Boc, de aia nu au probleme. Primarul din Cluj a decis ca e importanta finanțarea sportului acum ca mai toate echipele din toate disciplinele au probleme. Acolo asta e politica. Pe de alta parte au mai legitimat ei de multe ori nume mari și nu a fost o garanție al succesului. Practic în fiecare an ei au cel mai mare buget și sunt cotați ca favoriți la titlu.Anul asta pare la fel totuși sper ca cei din Csm sa mai găsească ceva sponsori ca pana la urma e campioana în exercițiu și totuși sa mai aducă ceva noutăți ca ar mai fi loc de întăriri chiar dacă echipa nu arata rău.
Dancri says:
UBT Cluj nu e campioana in exercitiu.Sezonul actual a fost anulat. CSM Oradea se poate zice ca e campioana in exercitiu.
Ca orice roman, abia asteapta sa plece in strainatate

References: CSM 
 CSM 
 CSM 
 CSM 
 Csm 
 CSM